Εθνικός Άχνας

Ο **Εθνικός Άχνας** είναι κυπριακή ποδοσφαιρική ομάδα από την Άχνα της Επαρχίας Αμμοχώστου. Ιδρύθηκε το 1968. Η φυσική έδρα της ομάδας βρίσκεται στην Άχνα, ωστόσο από το 1974 και έπειτα δεν μπορεί να τη χρησιμοποιήσει λόγω της τουρκικής εισβολής και κατοχής. Προσωρινή ποδοσφαιρική έδρα της ομάδας αποτελεί το Στάδιο Εθνικού Άχνας στην περιοχή Δασάκι Άχνας. 

Η ομάδα μετράει 32 συμμετοχές στην Α΄ Κατηγορία της Κύπρου, το ανώτατο ποδοσφαιρικό πρωτάθλημα της χώρας. Ο Εθνικός έχει δύο συμμετοχές σε τελικό του Κυπέλλου Κύπρου της περιόδου 2001-02 και της περιόδου 2021-22.

## Ιστορία
Ο Εθνικός Άχνας ιδρύθηκε το 1968 στην Άχνα. Στις 22 Σεπτεμβρίου 1969 η γενική συνέλευση της Κυπριακής Ομοσπονδία Ποδοσφαίρου (ΚΟΠ) ενέκρινε το αίτημα του Εθνικού Άχνας και το σωματείο εντάχθηκε στις τάξεις της ως ομάδα Β΄ Κατηγορίας. Από τα μέσα της δεκαετίας του 1980 συμμετείχε μερικές φορές στην Α΄ Κατηγορία, για να καθιερωθεί στην ανώτατη κατηγορία από τις αρχές της δεκαετίας του 1990.

Η τραγικότερη ημέρα στην ιστορία του σωματείου καταγράφεται στις 28 Αυγούστου του 1974, με την κατάληψη της Άχνας από τα τουρκικά στρατεύματα μετά την τουρκική εισβολή στην Κύπρο, γεγονός που κατέστησε το σωματείο προσφυγικό. Οι κάτοικοι του χωριού, μαζί με πολλούς άλλους πρόσφυγες άλλων περιοχών που είχαν καταφύγει αρχικά στην Άχνα όταν είχαν καταληφθεί οι δικές τους περιοχές, κατέφυγαν στο δάσος της Άχνας (διοικητικά η περιοχή του δάσους της Άχνας αποτελεί μέρος της Βρετανικής Βάσης Δεκέλειας). Αρχικά παρέμεναν σε αντίσκηνα και με την πάροδο του χρόνου οικοδομήθηκε οικισμός. Η περιοχή από τότε ονομάζεται Δασάκι Άχνας. Στην περιοχή αυτή ο Εθνικός Άχνας κατασκεύασε ποδοσφαιρικό γήπεδο, το Στάδιο Εθνικού Άχνας, καθώς και οίκημα.

## Ονομασία
Η ονομασία του συλλόγου προέρχεται από τον Εθνικό Γυμναστικό Σύλλογο Αθηνών, μετά από εισήγηση του αχνιώτη αθλητή Παναγιώτη Πιερή.

## Έμβλημα και χρώματα
Χρώματα της ομάδας είναι το κυανό (μπλε) και το άσπρο, όπως τα εθνικά χρώματα της Ελλάδας. Το έμβλημα της ομάδας περιλαμβάνει το χάρτη της Ελλάδος συμπεριλαμβανομένης της Κύπρου.

## Διοργανώσεις
### Περίοδος 1971-1979
Την περίοδο 1970-71 ο Εθνικός Άχνας συμμετείχε για πρώτη φορά στα πρωταθλήματα της Κυπριακής Ομοσπονδίας Ποδοσφαίρου. Συμμετείχε στο πρωτάθλημα Γ΄ κατηγορίας 1970-71. Τερμάτισε στη δεύτερη θέση και προβιβάστηκε στη Β΄ κατηγορία. Στην υπόλοιπη δεκαετία συμμετείχε στη Β΄ κατηγορία καταλαμβάνοντας επί το πλείστον ψηλές θέσεις στο βαθμολογικό πίνακα. 




1 Την περίοδο 1974-75 διοργανώθηκε Ειδικό μικτό πρωτάθλημα Β΄ - Γ΄ κατηγορίας 1974-75 χωρισμένο σε δύο ομίλους και με προαιρετική συμμετοχή των ομάδων των δύο κατηγοριών. Ο Εθνικός Άχνας συμμετείχε στον Β΄ όμιλο.


### Δεκαετία 1980-1989
Στις αρχές της δεκαετίας του 1980 ο Εθνικός Άχνας συνέχισε τις καλές παρουσίες στη Β΄ κατηγορία με αποκορύφωμα την κατάκτηση της δεύτερης θέσης την περίοδο 1982-83 και τον προβιβασμό του στην Α' κατηγορία για πρώτη φορά στην ιστορία του.

Στην πρώτη παρουσία του στην ανώτατη κατηγορία τερμάτισε στη δέκατη τρίτη θέση και υποβιβάστηκε. Ο Εθνικός Άχνας ισοβαθμούσε με την δωδέκατη ομάδα, υστερούσε ωστόσο στη διαφορά τερμάτων και έτσι δεν κατάφερε να παραμείνει στην κατηγορία. Πέτυχε έξι νίκες με πιο σημαντικές την εντός έδρας νίκη με 2-1 επί του ΑΠΟΕΛ και την εκτός έδρας νίκη με 0-2 επί της Ανόρθωσης.

Την επόμενη περίοδο περιορίστηκε στην τρίτη θέση του πρωταθλήματος Β' κατηγορίας και έτσι δεν κατάφερε να επιστρέψει στην Α΄ κατηγορία. Την περίοδο 1985-86 ο Εθνικός Άχνας κατακτά τον πρώτο τίτλο της ιστορίας του, το πρωτάθλημα Β' κατηγορίας και επιστρέφει στην Α' κατηγορία.

Στο πρωτάθλημα Α'  κατηγορίας 1986-87 ο Εθνικός, παρόλο που τερματίζει στη δέκατη τέταρτη θέση, εξασφαλίζει εύκολα την παραμονή του στην κατηγορία. Το ίδιο συμβαίνει και τις περιόδους 1987-88 και 1988-89.




### Δεκαετία 1990-1999
Την περίοδο 1989-90 ο Εθνικός Άχνας τερματίζει στην τελευταία θέση του πρωταθλήματος και υποβιβάζεται.  Στο πρωτάθλημα Β΄ κατηγορίας 1990-91 καταλαμβάνει την τρίτη θέση, αποκτώντας το δικαίωμα να διεκδικήσει τη συμμετοχή του στην Α΄ κατηγορία σε αγώνες μπαράζ. Αντίπαλος του ήταν η δωδέκατη ομάδα της Α΄ κατηγορίας 1990-91 Ένωσις Νέων Παραλιμνίου. Ο Εθνικός Άχνας ηττήθηκε και στα δύο παιχνίδια (4-0 εκτός έδρας, 3-1 εντός έδρας) και παρέμεινε στη Β΄ κατηγορία.

Την επόμενη περίοδο κατακτά για δεύτερη φορά το πρωτάθλημα Β΄ κατηγορίας και προβιβάζεται στην Α΄ κατηγορία, στην οποία από τότε συμμετέχει ανελλιπώς. Στις υπόλοιπες περιόδους της δεκαετίας 1990-1999 είχε πολύ καλές παρουσίες στο πρωτάθλημα. Με εξαίρεση την περίοδο 1992-93, ο Εθνικός Άχνας δεν είχε τερματίσει κάτω από την έκτη θέση. Τις περιόδους 1994-95 και 1997-98 τερμάτισε στην τέταρτη θέση, την υψηλότερη της ιστορίας του στην ανώτατη κατηγορία. Η τέταρτη θέση την περιόδου 1997-98 έδωσε την ευκαιρία στην ομάδα να έχει την πρώτη ευρωπαϊκή συμμετοχή της, λαμβάνοντας μέρος στο Κύπελλο Ιντερτότο ΟΥΕΦΑ 1998. Επιπρόσθετα, είχε και δύο συνεχόμενες παρουσίες στα ημιτελικά του Κυπέλλου Κύπρου, τις περιόδους 1997-98 και 1998-99, όπου αποκλείστηκε και τις δύο φορές από την Ανόρθωση.




### Δεκαετία 2000-2009
Τη δεκαετία 2000-2009 ο Εθνικός Άχνας κινδύνεψε μερικές φορές με υποβιβασμό, αλλά τις περισσότερες είχε πολύ καλές παρουσίες. Κορυφαία στιγμή της δεκαετίας αλλά και της ιστορίας της ομάδας είναι η συμμετοχή στον τελικό του Κυπέλλου Κύπρου 2000-01. Αντίπαλος ήταν η Ανόρθωση από την οποία έχασε με 1-0. 

Επιπλέον, στο Κύπελλο Ιντερτότο ΟΥΕΦΑ 2006 ο Εθνικός Άχνας κατάφερε να προκριθεί από όλους τους γύρους της διοργάνωσης και να κερδίσει μια θέση στον β΄ προκριματικό γύρο του Κυπέλλου ΟΥΕΦΑ 2006-07. Στα επίσημα πρακτικά της UEFA, ο Εθνικός Άχνας θεωρείται ως νικητής του Κυπέλλου Ιντερτότο 2006, καθώς τη χρονιά αυτή νικητές αναδεικνύονταν οι 11 ομάδες που προκρίνονταν από τον τρίτο γύρο και εξασφάλιζαν θέση στο β΄ προκριματικό γύρο του Κυπέλλου ΟΥΕΦΑ. Συνεχίζοντας στο Κύπελλο ΟΥΕΦΑ διεκδίκησε την είσοδο του στους ομίλους της διοργάνωσης, όπου αποκλείστηκε με μια ισοπαλία και μία ήττα από τη ΡΚ Λανς. Την περίοδο αυτή (2006-07) ο Εθνικός Άχνας ανακηρύχθηκε από την Ένωση Αθλητικογράφων Κύπρου ως η ομάδα της χρονιάς. 

Ακόμη, την περίοδο 2006-07 ο Εθνικός Άχνας κατάφερε να τερματίσει για τρίτη φορά στην τέταρτη θέση της βαθμολογίας, που είναι η υψηλότερη που έχει καταλάβει στην ιστορία του.




### Δεκαετία 2010-2019
Μέχρι το 2017 ο Εθνικός Άχνας, αν και κινδύνευσε σε ορισμένες περιπτώσεις με υποβιβασμό, παρέμενε με άνεση στην κατηγορία. Αξιοσημείωτη είναι η παρουσία της ομάδας για δύο συνεχόμενες περιόδους (2010-11, 2011-12) στα ημιτελικά του Κυπέλλου Κύπρου, όπου αποκλείστηκε και τις δύο φορές από την Ομόνοια. Το καλοκαίρι του 2017 η ομάδα δεν πραγματοποίησε μετεγγραφές (εκτός από νεαρούς κάτω των 19 ετών) λόγω εμπάργκο που δέχθηκε από την FIFA. Ο Εθνικός Άχνας τερμάτισε στην τελευταία θέση του πρωταθλήματος 2017-18 και υποβιβάστηκε στη Β΄ κατηγορία, έχοντας συμπληρώσει 26 συνεχόμενες παρουσίες στην Α΄ κατηγορία.

Την περίοδο 2018-19 κατέκτησε το πρωτάθλημα Β΄ κατηγορίας και προβιβάστηκε στην Α΄ κατηγορία.




### Δεκαετία 2020-2029

Ο Εθνικός αγωνίστηκε στην Α΄ Κατηγορία μέχρι και την περίοδο 2021-22 όποτε και υποβιβάστηκε στην Β΄ Κατηγορία. Την ίδια περίοδο συμμετείχε στον τελικό του Κυπέλλου Κύπρου για δεύτερη φορά στην ιστορία του, όπου έχασε στα πέναλτι απο την Ομόνοια Λευκωσίας αφού προηγουμένως ο αγώνας τελείωσε 0-0. Την περίοδο 2022-23 τερμάτισε στην τρίτη θέση του πρωταθλήματος Β΄ Κατηγορίας κερδίζοντας την άνοδο του στην Α΄ Κατηγορία.

### Συνολικά στατιστικά στην Α΄ κατηγορία
Ο πίνακας που ακολουθεί παρουσιάζει τη συνολική πορεία του Εθνικού Άχνας στο πρωτάθλημα Α΄ κατηγορίας από την περίοδο 1983-84 έως και την περίοδο 2018-19. Η βαθμολογία είναι το άθροισμα της πραγματικής βαθμολογίας κάθε περιόδου, ανεξάρτητα από το σύστημα βαθμολόγησης. Χρησιμοποιώντας το σύγχρονο σύστημα βαθμολόγησης (νίκη=3 βαθμοί, ισοπαλία=1 βαθμός, ήττα:0 βαθμοί) οι βαθμοί που εξασφαλίζει είναι 1107.



*Ο Εθνικός Άχνας πέτυχε τις περισσότερες νίκες (15) την περίοδο 1993-94. Την περίοδο 2017-18 πέτυχε μόνο μία νίκη.
*Οι περισσότερες ισοπαλίες (13) σημειώθηκαν την περίοδο 1987-88. Οι λιγότερες ισοπαλίες (2) σημειώθηκαν την περίοδο 1993-94.
*Τις λιγότερες ήττες (5) δέχθηκε την περίοδο 1997-98. Τις περισσότερες ήττες (20) δέχτηκε την περίοδο 2017-18.
*Τα περισσότερα τέρματα (57) σημείωσε την περίοδο 2016-17. Τα λιγότερα τέρματα (15) σημείωσε την περίοδο 1989-90.
*Τα λιγότερα τέρματα (28) δέχτηκε την περίοδο 1997-98. Τα περισσότερα τέρματα (66) δέχτηκε την περίοδο 2016-17.
*Την καλύτερη αναλογία τερμάτων (+14) είχε την περίοδο 2003-04 και τη χειρότερη (-45) την περίοδο 2017-18. 
*Τους περισσότερους βαθμούς (47) κέρδισε την περίοδο 2008-09.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως και την περίοδο 2019-20 καθώς και στις διοργανώσεις κυπέλλου έως και την περίοδο 2018-19.




## Ευρωπαϊκή πορεία
Ο Εθνικός Άχνας εξασφάλισε 6 φορές τη συμμετοχή του στο Κύπελλο Ιντερτότο ΟΥΕΦΑ. Στις πρώτες τρεις συμμετοχές του δεν εξασφάλιζε την πρόκριση. Ωστόσο στο Κύπελλο Ιντερτότο ΟΥΕΦΑ 2006, όπου και αυξήθηκαν οι νικήτριες ομάδες, ο Εθνικός Άχνας πέτυχε την καλύτερη κυπριακή εκπροσώπηση στο θεσμό. Ξεκινώντας από τον α΄ γύρο απέκλεισε διαδοχικά τις Παρτιζάνι Τιράνων, ΝΚ Όσιγιεκ και Μακάμπι Πετάχ Τίκβα. Η πρόκριση από τον γ΄ γύρο έδινε στις 11 προκριθέντες ομάδες θέση στον β΄ προκριματικό του Κυπέλλου ΟΥΕΦΑ 2006-2007. Στα επίσημα πρακτικά της ΟΥΕΦΑ, ο Εθνικός Άχνας θεωρείται ως ένας από τους νικητές του Κυπέλλου Ιντερτότο 2006, καθώς τη χρονιά αυτή νικητές αναδεικνύονταν οι 11 ομάδες που προκρίνονταν από τον τρίτο γύρο και εξασφάλιζαν θέση στο Β΄ προκριματικό γύρο του Κυπέλλου ΟΥΕΦΑ 2006-07.

Στο Κύπελλο ΟΥΕΦΑ αντιμετώπισε την ΚΣΦ Ρούσελαρε την οποία απέκλεισε. Στον επόμενο γύρο της διοργάνωσης, από τον οποίο κρίνονταν οι ομάδα που θα συμμετείχαν στους ομίλους της διοργάνωσης, αντιμετώπισε την ΡΚ Λανς. Στον πρώτο αγώνα οι δύο ομάδες εξήλθαν ισόπαλες 0-0. Στον επαναληπτικό στη Γαλλία ο Εθνικός Άχνας έχασε με 1-3 και αποκλείστηκε. Τα επόμενα δύο χρόνια ο Εθνικός Άχνας συμμετείχε και πάλι στο Ιντερτότο, αλλά αποκλειόταν από τον πρώτο γύρο.

### Ευρωπαϊκά παιχνίδια
Ο ακόλουθος πίνακα παρουσιάζει τα αποτελέσματα του Εθνικού Άχνας στις ευρωπαϊκές διοργανώσεις.

### Συνολικές συμμετοχές


Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.


### Στατιστικά ανά χώρα
Ο Εθνικός Άχνας έχει αντιμετωπίσει αντιπάλους από 8 διαφορετικές χώρες. 


Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.


### Στατιστικά ανά αντίπαλο
Ο Εθνικός έχει αντιμετωπίσει συνολικά 10 διαφορετικούς αντιπάλους.


Για σκοπούς σύγκρισης υπολογίζεται βαθμολογία με το σύστημα: νίκη=3 βαθμοί, ισοπαλία=1 βαθμός, ήττα=0 βαθμοί.


## Πρώην ποδοσφαιριστές
*Για περισσότερους παλαιούς ποδοσφαιριστές, δείτε [[:Κατηγορία:Ποδοσφαιριστές Εθνικού Άχνας|Ποδοσφαιριστές Εθνικού Άχνας]].*

## Τίτλοι-Διακρίσεις
* Κύπελλο Κύπρου:
** Φιναλίστ (2): 2002, 2022

* Β΄ Κατηγορία:
** Πρωταθλητής (3): 1986, 1992, 2019

* Κύπελλο Ιντερτότο ΟΥΕΦΑ
** Κοινός Νικήτης (1) 2006

## Δείτε επίσης
* Πορεία των κυπριακών ομάδων στα ευρωπαϊκά κύπελλα ποδοσφαίρου
* Ποδόσφαιρο στην Κύπρο

## Σημειώσεις


## Παραπομπές


## Πηγές
*

## Βιβλιογραφία
*
*

## Εξωτερικοί σύνδεσμοι
 
* 
*

Κατηγορία:Αθλητικοί σύλλογοι Επαρχίας Αμμοχώστου
Κατηγορία:Ποδοσφαιρικές ομάδες Κύπρου (ανδρών)
Κατηγορία:Κυπριακοί προσφυγικοί αθλητικοί σύλλογοι
Κατηγορία:Ιδρύσεις ποδοσφαιρικών ομάδων το 1968

Κατηγορία:Άχνα